Bretagne: pericui pal insegnament bilengâl
L’Ufici pe lenghe bretone (Ofis ar brezhoneg) al à presentât i dâts su la situazion dal insegnament bilengâl in Bretagne. In dut a son passe 12 mil i students des scuelis publichis, di chês associadis o di chês confessionâls che a puedin studiâ par breton, un numar un pôc plui alt di chel dal an passât. Ancje il numar des scuelis che a ufrissin l’insegnament bilengâl al è un tic cressût. Cundut achel, la incressite e je la plui basse che si à vude intai ultins agns e no dal sigûr par vie de domande, che e je alte. Cun di fat, là che lis scuelis bilengâls a son za, la domande e va dilunc a cressi compagnade, almancul in part, ancje di un aument de ufierte; di chês altris bandis, invezit, no si da rispueste ae domande di insegnâ ancje par breton che e rive dai citadins. L’Ufici pe lenghe bretone al domande, duncje, al stât che si impegni di plui inte politiche linguistiche e al domande che i vegni dade la pussibilitât di coordenâ ducj i sogjets interessâts. Dut câs, al denuncie il Coletîf breton pe democrazie e pai dirits dal om, la situazion e je plui penze di chê piturade dal Ufici pe lenghe bretone. Cun di fat, a disin, no si sa ce fin che al vedi fat il concors par reclutâ i professôrs des scuelis bilengâls, otignût tal 2002 dopo agns di bataiis. Cence dismenteâ che di plui bandis si à refudât di meti in pîts classis bilengâls cundut che lis iscrizions a fossin avonde. Ta cheste maniere, al dîs il Coletîf, si va a sassinâ la scuele bilengâl gjavantji personâl e spazis.
Font: Oui au breton, 01/11/08; Ofis ar brezhoneg, 23/10/08
fur_Latn fur_Latn oci_Latn